
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 19.11.2015							 Dokument parlamentar

RAPORT
PËR
PROJEKTLIGJIN “ PËR RATIFIKIMIN E MARRËVESHJES SË FINANCIMIT, FAZA I, NDËRMJET REPUBLIKËS SË SHQIPËRISË, TË PËRFAQËSUAR NGA MINISTRIA E FINANCAVE, DHE KfW FRANKFURT AM MAIN, PËR SHËRBIME TË EKSPERTËVE, NDAJ PËRFITUESIT, NË KUADRIN E STUDIMEVE TË FIZIBILITETIT, PËR PROGRAMIN “INFRASTRUKTURA BASHKIAKE III/IV”, TË FINANCUAR NGA FONDE TË VEÇANTA, TË SIGURUARA NGA QEVERIA GJERMANE”

Komisioni për Veprimtaritë Prodhuese, Tregtinë dhe Mjedisin shqyrtoi projektligjin “Për ratifikimin e marrëveshjes së financimit, faza I, ndërmjet Republikës së Shqipërisë, të përfaqësuar nga Ministria e Financave, dhe KfW Frankfurt am Main, për shërbime të ekspertëve, ndaj përfituesit, në kuadrin e studimeve të fizibilitetit, për programin “Infrastruktura bashkiake III/IV”, të financuar nga fonde të veçanta, të siguruara nga qeveria gjermane”, në mbledhjen e datës 19 nëntor 2015. 

Granti prej 2 140 000 eurosh, i dhënë nga qeveria gjermane, do të përdoret për financimin e shërbimeve eksperte, në mbështetje të Ministrisë së Transportit dhe Infrastrukturës dhe Drejtorisë së Përgjithshme të Ujësjellës – Kanalizimeve, e cila vepron si Njësi e Koordinimit të Programit, gjatë përgatitjes së fazës 1, të programit “Infrastruktura bashkiake III-IV”, duke hartuar apo përditësuar studimet teknike të fizibilitetit për vendndodhjet e projektit UK Berat- Kuçovë, UK Delvinë, UK Gjirokastër, UK Librazhd, UK Lushnjë dhe sektorin e ujit në Bashkinë e Kamzës.

Programi “Infrastruktura bashkiake III/IV” synon të sigurojë shërbim të qëndrueshëm dhe financiarisht të përballueshëm të furnizimit me ujë të pijshëm dhe grumbullimit, largimit e trajtimit të ujërave të përdorura për qytetet e Beratit, Kuçovës, Gjirokastrës, Kamzës, Lushnjës, Delvinës e Librazhdit.

Ky program do të zbatohet në dy faza që kanë të bëjnë përkatësisht me planifikimin dhe specifikimin e investimeve, nëpërmjet përditësimit dhe hartimit të studimeve të realizueshmërisë nga konsulenti teknik, dhe me zbatimin e investimeve të planifikuara, nëpërmjet analizës së detajuar të studimeve të realizueshmërisë, të përgatitura nga konsulenti teknik.

Detyrimet e Konsulentit do të përfshijnë, përveç të tjerash dhe kur të jetë e nevojshme: 

- Rishikimin dhe përcaktimin e hollësishëm të masave të parashikuara të investimit; 
- Krahasimin e masave teknike alternative; 
- Analizimin e zbatimit teknik mbi masat e parashikuara të investimit; 
- Inspektimin e sistemeve të kanalizimeve; 
- Analizimin dhe vlerësimin e ndikimit mjedisor; 
- Analizat e cilësisë së ujit; 
- Specifikimin e ndikimit mjedisor dhe klimaterik  për aspektet e operimit, duke përfshirë kostot e tij. 




Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 






Irma KOPLIKU			           	   	   				 Eduard SHALSI

Relator	                                                    	    			    			     Kryetar

